'เงินติดล้อ'ลุยเจาะจำนำทะเบียนรถ
เงินติดล้อเดินหน้าจับจำนำทะเบียน ปีนี้โต 20% ส่วนเซ็นเตอร์ ออโต้ ลีส ขอปล่อยกู้ 1.2 หมื่นล้าน
30 ม.ค. 2560

เงินติดล้อเดินหน้าจับจำนำทะเบียน ปีนี้โต 20% ส่วนเซ็นเตอร์ ออโต้ ลีส ขอปล่อยกู้ 1.2 หมื่นล้าน
นายปิยะศักดิ์ อุกฤษฎ์นุกูล กรรมการผู้จัดการใหญ่ บริษัท เงินติดล้อ เปิดเผยว่า ในปีนี้บริษัทมุ่งเน้นขยายธุรกิจสินเชื่อจำนำทะเบียนเป็นหลัก แม้ว่าสภาพตลาดมีการแข่งขันสูง แต่ตลาดยังมีโอกาสเติบโตได้อีก
สำหรับกลยุทธ์หลักจะเน้นเจาะตลาดท้องถิ่น เพื่อเพิ่มส่วนแบ่งตลาดจากผู้ประกอบการท้องถิ่น ควบคู่กับการพัฒนาผลิตภัณฑ์การเงินที่หลากหลาย เพื่อเสนอให้ลูกค้าผ่านช่องทางเครือข่ายสาขาและเน้นผลิตภัณฑ์ประกัน 
ทั้งนี้ ได้ตั้งเป้าปล่อยสินเชื่อในปีนี้ให้เติบโต 20% ต่อเนื่องจากปี 2559 ที่เติบโต 26% ขณะที่ยอดสินเชื่อคงค้างจำนำทะเบียนมีอยู่ 2.1 หมื่นล้านบาท เป็นอันดับ 1 ในธุรกิจสินเชื่อจำนำทะเบียน พร้อมขยายสาขาเพิ่มอย่างน้อย 50 แห่ง รวมสิ้นปีนี้มี 531 สาขา
นายวิสิทธิ์ พึ่งพรสวรรค์ กรรมการผู้จัดการ บริษัท เซ็นเตอร์ ออโต้ ลีส กล่าวว่า ในส่วนของบริษัทปีนี้ตั้งเป้าปล่อยสินเชื่อใหม่ให้ได้ 1.2 หมื่นล้านบาท หรือเติบโตไม่ต่ำกว่า 20% เมื่อเทียบกับปีที่ผ่านมา เพื่อให้สิ้นปีนี้มียอดสินเชื่อรวมอยู่ที่ 2.4 หมื่นล้านบาท โดยเน้นกระบวนการทำงานที่รวดเร็วในการอนุมัติสินเชื่อภายใน 1-2 ชั่วโมง และเพิ่มระบบการทำงานผ่านแอพพลิเคชั่นบนสมาร์ทโฟน เพื่อตรวจสอบข้อมูลเบื้องต้นให้กับลูกค้ามากขึ้น ซึ่งในปีที่ผ่านมามีกำไรสุทธิ 611 ล้านบาท เติบโต 165% และมียอดปล่อยสินเชื่อใหม่อยู่ที่ 9,425 ล้านบาท